KIRJALLINEN KYSYMYS E-1308/02

esittäjä(t): Kathalijne Buitenweg (Verts/ALE) komissiolle

(7. toukokuuta 2002)

Aihe: Vähimmäisvaatimukset laittomien maahanmuuttajien ja turvapaikanhakijoiden vankilaoloille

Euroopan unionin vankilajärjestelmässä tulisi ottaa huomioon muutkin kuin ne, jotka on vangittu ja joita syytetään rikoksista. Maahanmuutto- tai ulkomaalaislakia rikkoneet maahanmuuttajat ja henkilöt, jotka etsivät turvapaikkaa, ovat tällä hetkellä prosentuaalisesti suuri ryhmä monien EU-maiden pidätetyistä. Hiljattain ilmestyneestä Human Rights Watchin raportista käy ilmi, että maahanmuuttajien prosessuaalisia oikeuksia loukataan jatkuvasti ja heidän vankilaolonsa ovat usein surullisen, jopa vaarallisen ala-arvoiset. Euroopan komission keskusteluasiakirja vähimmäismenettelytakeista näyttäisi koskevan vain rikoksesta epäiltyjä, sillä siinä vältetään pidätettyjen maahanmuuttajien tai turvapaikanhakijoiden mainitseminen. Kuitenkin useimmat prosessuaaliset oikeudet, jotka soveltuvat rikoksesta pidätetyille, koskevat myös pidätettyinä olevia maahanmuuttajia ja turvapaikanhakijoita heidän oikeudellisesta asemastaan huolimatta.

Euroopan ihmisoikeustuomioistuin (ECHR) on määrännyt, että 5 artiklan 4 kohta menettelylliset takeet koskee pidätettyjä maahanmuuttajia ja turvapaikanhakijoita. YK:n ihmisoikeuskomitea on tehnyt samantyyppisiä päätelmiä kansalais- ja poliittisia oikeuksia koskevan yleissopimuksen (KP-sopimus) 9 artiklasta. Molemmat asiakirjat on mainittu Euroopan komission vähimmäistakeita rikosmenettelyssä käsittelevän keskusteluasiakirjan liitteessä merkityksellisiksi ihmisoikeusvälineiksi.

Onko komissio sitä mieltä, että keskusteluasiakirja vähimmäismenettelytakeista koskee kaikkia pidätettyjä henkilöitä?

Vai onko komissio suostuvainen antamaan jäsenvaltioille erillisen ehdotuksen pidätettyjen ei-rikollisten eli pidätettyjen maahanmuuttajien ja turvapaikanhakijoiden vähimmäismenettelytakeiden suuntaviivoista?

António Vitorinon komission puolesta antama vastaus

(10. kesäkuuta 2002)

Koska turvapaikka- ja maahanmuuttoasioita koskevat oikeudelliset perustat eivät olet samat kuin oikeudellista yhteistyötä rikosasioissa koskevat, komission on käsiteltävä rikoksesta epäiltyjen tai vastaajien säilöönottoa koskevia prosessuaalisia takeita rikosoikeudellisessa menettelyssä sekä turvapaikanhakijoiden tai maassa laittomasti oleskelevien sekä pidätettyjen maahanmuuttajien asemaa eri säädöksin.

Rikoksesta epäiltyjen ja vastaajien vähimmäismenettelytakeita rikosoikeudellisessa menettelyssä koskevan keskusteluasiakirjan tarkoituksena oli käynnistää Euroopan laajuinen pohdinta aloilla, joilla olisi sovellettava koko unionin alueella yhteisiä standardeja rikoksesta epäiltyjen ja vastaajien kohtelussa rikosoikeudellisessa menettelyssä. Sen tarkoituksena oli auttaa komissiota laatimaan vihreä kirja myöhemmin tänä vuonna. Keskusteluasiakirjassa käsitellään säilöönottoa, mutta sen soveltamisala on rajattu rikoksesta epäiltyjen ja vastaajien prosessuaalisiin takeisiin rikosoikeudellisessa menettelyssä. Se koskee myös maahanmuutto- ja tulliviranomaisten väliintuloa, jos ne epäilevät, että turvapaikanhakija on syyllistynyt rikokseen.

Komissio esitti syyskuussa 2000 ehdotuksen pakolaisaseman myöntämistä ja peruuttamista koskevissa menettelyissä jäsenvaltioissa sovellettavista vähimmäisvaatimuksista(1), jossa määritetään muun muassa vähimmäissäännöt säilöönottotapausten lainmukaisuuden arvioimiseksi ja velvoitetaan jäsenvaltiot käsittelemään säilöönottomääräystä uudelleen ensin säilöönoton alussa ja sen jälkeen säännöllisesti. Komissio valmistelee parhaillaan muutettua ehdotusta, jossa otetaan huomioon parlamentin lausunto ja oikeus- ja sisäasioiden 7. joulukuuta 2001 pidetyssä kokouksessa hyväksytyt neuvoston päätelmät. Muutettuun ehdotukseen on tarkoitus sisällyttää säilöönottoa koskeva muutettu säännös.

Neuvoston pitäisi kesäkuussa 2002 virallisesti vahvistaa turvapaikanhakijoiden vastaanottoa koskeva direktiivi, joka sisältää joitakin sellaisten turvapaikanhakijoiden vastaanottoa koskevia erityissäännöksiä, jotka on otettu säilöön sillä välin, kun heidän hakemustaan vielä tutkitaan. Direktiivin 13 artiklan mukaan jäsenvaltioiden on taattava myös säilöön otetuille henkilöille saman tasoinen vastaanotto kuin turvapaikanhakijoille yleensä. Lisäksi tässä direktiivissä taataan, että turvapaikanhakijoiden asianajajille tai muille oikeudellisille neuvonantajille, YK:n pakolaisvaltuutetun edustajille sekä asianomaisille kansalaisjärjestöille myönnetään pääsy turvapaikanhakijoiden majoitustiloihin (myös säilöönottokeskuksiin).

Mitä tulee hylättyjen turvapaikanhakijoiden tai laittomien maahanmuuttajien säilöönottoon, jotta turvapaikanhakijoita voidaan avustaa ennen maastapoistamista komission vihreässä kirjassa jäsenvaltioissa laittomasti oleskelevien henkilöiden palauttamista koskevasta yhteisön politiikasta(2) kehotetaan kaikkia asiasta kiinnostuneita osapuolia esittämään kommentteja nimenomaan parlamentin jäsenen esittämästä kysymyksestä: olisiko näitä tapauksia varten laadittava säilöönottoa koskevat sitovat säännöt? Jos näin on, millaisia sääntöjä olisi annettava laillisista edellytyksistä, majoituksesta ja säilöönoton enimmäiskestosta?

(1) EYVL C 193, 10.7.2001.

(2) KOM(2002) 175 lopullinen.